**Γιατί η εξεταστική του Ιουνίου αρχίζει νωρίτερα**

Αγαπητές φοιτήτριες, αγαπητοί φοιτητές,

Σε συνεννόηση με τα άλλα Τμήματα της Σχολής Οικονομικών και Πολιτικών Επιστημών, με τα οποία συνυπάρχουμε και μοιραζόμαστε τις ίδιες κτηριακές εγκαταστάσεις, αποφασίσαμε να φέρουμε πιο μπροστά την εξεταστική του Ιουνίου απ’ ό,τι είχαμε προγραμματίσει στο τέλος του α’ εξαμήνου, το οποίο, ως γνωστόν, καθυστέρησε να ολοκληρωθεί, διότι είχε καθυστερήσει και να ξεκινήσει τον Οκτώβριο του 2021.

Ο βασικός λόγος για τον οποίο το κάναμε ήταν για να επανέλθουμε πλήρως στην κανονικότητα, εις τρόπον ώστε να ολοκληρωθούν οι εξετάσεις τέλος Ιουνίου για ν’ αρχίσουμε κανονικά την εξεταστική τον Σεπτέμβριο και κατ’ επέκταση το χειμερινό εξάμηνο την 1η Οκτωβρίου.

Αν οι εξετάσεις διεξάγονταν βαθιά μέσα στον Ιούλιο, τα αποτελέσματα θα καθυστερούσαν να εκδοθούν, με αποτέλεσμα να μην προλάβουν να προετοιμαστούν όσοι φοιτητές θα επιθυμούσαν να ξαναδώσουν ένα μάθημα στην εξεταστική του Σεπτεμβρίου.

Επιπλέον, οι εξετάσεις εντός του Ιουλίου στερούν πολύτιμο χρόνο διακοπών από τους φοιτητές, οι οποίοι αρχίζουν κουρασμένοι την επανάληψη της μελέτης τους ενόψει των εξετάσεων του Σεπτεμβρίου.

Τέλος, τον μήνα Ιούλιο πολλοί φοιτητές αρχίζουν την Πρακτική τους Άσκηση, η οποία είναι δίμηνη, και η απουσία τους από τους χώρους της άσκησής τους τούς υποχρεώνει να την ολοκληρώσουν αρχάς Σεπτεμβρίου.

Για να επανέλθουμε στην κανονικότητα, έπρεπε να σταματήσουμε το φαινόμενο ντόμινο που βιώσαμε τα τελευταία χρόνια με την πανδημία, επισπεύδοντας κατά μια εβδομάδα την έναρξη της εξεταστικής του Ιουνίου.

Αποφασίσαμε, έτσι, να αρχίσουμε την κανονική εξεταστική την Τρίτη 14 Ιουνίου, αμέσως μετά την Δευτέρα 13 Ιουνίου, που είναι η αργία του Αγίου Πνεύματος. Η εξεταστική θα ολοκληρωθεί την Παρασκευή 2 Ιουλίου 2002. Θα προηγηθεί η εμβόλιμη εξεταστική.

Η κανονική εξεταστική διαρκεί τρεις (3) εβδομάδες. Θα μπορούσε, ωστόσο, να απλωθεί σε τέσσερις (4) εβδομάδες, πλην όμως είμαστε υποχρεωμένοι να αρχίσουμε με την εμβόλιμη εξεταστική. Αυτή είναι στην πραγματικότητα που σας στερεί την άνεση που διαφορετικά θα είχατε μεταξύ των μαθημάτων στο πλαίσιο της κανονικής εξεταστικής.

Θα πρέπει να γνωρίζετε πως η παραχώρηση εμβόλιμων εξεταστικών ήταν ένα λαϊκιστικό μέτρο. Και όπως κάθε λαϊκιστικό μέτρο, φαίνεται ότι κάνει καλό στον πολύ κόσμο. Στην πραγματικότητα, κάνει κακό στην συντριπτική πλειοψηφία των φοιτητών. Έτσι, βρισκόμαστε στη δυσάρεστη θέση να θυσιάζουμε μια εβδομάδα εξεταστικής χάριν 150 συμφοιτητών σας, με αποτέλεσμα ίσαμε τρεις χιλιάδες φοιτητές να στριμώχνονται στις τρεις (3) εβδομάδες αντί για τέσσερις, όπου θα μπορούσαν να απλωθούν τα μαθήματά τους. Πλέον αυτού, απασχολούνται δυο υπάλληλοι της γραμματείας μας για να διεκπεραιώσουν τις αιτήσεις, ενώ θα μπορούσαν να απασχοληθούν ωφέλιμα σε άλλα αντικείμενα. Και η διεκπεραίωση αυτή δεν είναι εύκολη υπόθεση, διότι διενεργείται εξ ολοκλήρου διά χειρός και όχι αυτόματα ή μηχανικά με τη βοήθεια Η/Υ.

Θα μπορούσε να αντιτάξει κανείς ότι οι εμβόλιμες εξεταστικές είναι χρήσιμες γιατί υπάρχουν τα προαπαιτούμενα μαθήματα. Να όμως που η πραγματικότητα διαψεύδει και αυτό τον ισχυρισμό, γιατί ελάχιστοι ζητούν τελικά να εξεταστούν εμβόλιμα σε προαπαιτούμενα μαθήματα. Και τούτο, επειδή όλοι επιχειρούν να περάσουν τα προαπαιτούμενα κατά προτεραιότητα για να μπορούν να δώσουν μετά τις συνθέσεις.

Είναι αδιαμφισβήτητο δεδομένο ότι όσοι επωφελούνται της εμβόλιμης εξεταστικής, το κάνουν σε βάρος όλων των άλλων συναδέλφων τους. Επιπλέον, υπάρχουν πολλοί παλιοί φοιτητές, που ζητούν να εξεταστούν σε εμβόλιμα σε κάθε εξεταστική περίοδο, καταχρώμενοι έτσι του δικαιώματος που τους δόθηκε. Άλλοι πάλι, δεν προσέρχονται καν στις εμβόλιμες εξετάσεις που οργανώνονται μόνο γι’ αυτούς. Με τον τρόπο αυτό, όμως, η Νομική μετατρέπεται σ’ ένα απέραντο εξεταστικό κέντρο.

Εξάλλου, οι εμβόλιμες δεν διασφαλίζουν ίσες εξεταστικές ευκαιρίες σε όλους τους φοιτητές που δίνουν και περνάνε το ίδιο μάθημα, διότι συχνά δεν εξετάζονται με τον ίδιο τρόπο στις εμβόλιμες όπως εξετάζονται στις τακτικές, κατά τις οποίες ορισμένες φορές δεν παρέχεται η δυνατότητα της προφορικής εξέτασης, κάτι που αποτελεί τον κανόνα στις εμβόλιμες. Τέλος, η εμβόλιμη εξεταστική παραβιάζει την θεμελιώδη εκπαιδευτική αρχή, σύμφωνα με την οποία ένα μάθημα που δεν διδάσκεται σ’ ένα εξάμηνο, δεν μπορεί να εξετάζεται στο τέλος του εν λόγω εξαμήνου. Κάτι τέτοιο μετατρέπει το Πανεπιστήμιο σε εξεταστικό κέντρο. Δεν είμαστε εδώ, όμως, μόνο για να δίνουμε εξετάσεις.

Ο Κοσμήτορας

Καθηγητής Παναγιώτης Γκλαβίνης